text: [{"text_idx": "#000008", "text": "Bafadiseo ba\u0304di balonga kintu kyo-kyonso mwanda wa kutulumuja bantu. Shi abalonga kintu kiyampe, ba\u0304di basaka bantu bebamone. Ba\u0304di balombela mu bifuko mudi bantu bavule mwanda wa bantu bebamone. Bafadiseo ba\u0304di bakwatyile milombelo milampe pa mutwe ne kwiipitulukapituluka mu mashinankonka ne mu mansanka a mashinda mwine mwa\u0304di mubwanya bantu kwibevwana. O mwanda bantu ba\u0304tulumukile pe\u0304basapwidile Yesu amba: \u2018Kemwakilombelai pamo bwa Bafadiseo. Balan\u0303anga\u2019mba basa kutulumuna Leza na kulombela milombelo milamila, inoko kuno i kwiongola. Milombelo i mi\u0304sambo yobe na Yehova. Kokinena bintu bimo wadi\u2019mo kodi\u2019mo. Yehova usakanga umulombole byodi nabyo ku mutyima."}, {"text_idx": "#000009", "text": "\u2018Mufwaninwe kulombela namino: \u201cTata wetu udi mu\u0304lu, dijina dyobe dipandulwe. Bulopwe bobe bwiye. Kiswa-mutyima kyobe kilongeke, pamo na momwa mu\u0304lu, ne pano pa ntanda pene.\u201d\u2019 Kadi Yesu we\u0304balombwele\u2019mba bafwaninwe ne kulombela pa mwanda wa byakudya byabo bya pa difuku, pa mwanda wa kulekelwa bubi bwabo, ne pa myanda yabo mikwabo."}, {"text_idx": "#000010", "text": "Yesu wa\u0304nenene amba: \u2018Kemwakilekai\u2019byo kulombela. Lombai\u2019nka kulomba bintu biyampe kudi Shenu Yehova. Mbutwile ye-yense usakanga kupa wandi mwana bintu biyampe. Shi obe mwana wakulombe mukate, le ukokeja kumupa dibwe? Shi wakulombe mwita wa lui, le ukamupa nyoka?\u2019"}, {"text_idx": "#000011", "text": "Kupwa, Yesu wa\u0304lupula\u2019mo bufundiji bwa amba: \u2018Shi banwe muyukile kupa benu bana bintu biyampe, Yehova, Tata wenu ke pepi, abulwepo kwimupa mushipiditu wandi ujila? Banwe kyenu i kulomba.\u2019 Lelo ulondanga madingi a Yesu? Le i bintu\u2019ka byolombelanga mu milombelo yobe?"}, {"text_idx": "#000012", "text": "\u201cLombai\u2019nka kulomba, nabya mukapebwa; kimbai\u2019nka kukimba, nabya mukamona; kokolai\u2019nka kukokola, nabya mukashitwilwa.\u201d\u200b\u2014Mateo 7:7"}, {"text_idx": "#000013", "text": "Bipangujo: Le i bika bya\u0304nenene Yesu pa kufundija bandi bana ba bwanga muswelo wa kulombela? Lelo ulombanga bintu bya kamweno kodi mu milombelo yobe?"}, {"text_idx": "#000014", "text": "Ukokeja kulombela kudi Leza kitatyi kyo-kyonso, dyuba nansha bufuku, usa kukwivwana."}]